«Δεν έγινε οργανωμένη απομάκρυνση πολιτών», δήλωσε στην κατάθεση η Τσούπρα, περιφερειακή σύμβουλος Αττικής για τις φονικές πυρκαγιές. Σε ποιον φέρεται να επιρρίπτει την ευθύνη;

Δύο ώρες διήρκεσε η κατάθεση Τσούπρα για τις πυρκαγιές. Συγκεκριμένα, η περιφερειακή σύμβουλος Αττικής, Ιωάννα Τσούπρα κατέθεσε στην εισαγγελέα Πρωτοδικών, Βαρβάρα Γνεσούλη στην οποία και έχει ανατεθεί η προκαταρκτική εξέταση για τις πυρκαγιές στις 23 Ιουλίου.

Όπως αναφέρει και το ΑΠΕ-ΜΠΕ, σύμφωνα με πληροφορίες που επικαλείται, η κα Τσούπα, η οποία αναπλήρωνε τον αρμόδιο αντιπεριφερειάρχη Ανατολικής Αττικής, Πέτρο Φιλίππου, στην κατάθεσή της, μεταξύ των άλλων, ανέφερε ότι άλλο είναι η εκκένωση τύπου «άτακτη φυγή» και άλλο είναι η οργανωμένη προληπτική απομάκρυνση πολιτών. Αυτό το τελευταίο δεν έγινε ποτέ, υποστήριξε.

Παράλληλα, η κα Τσούπρα άφησε αιχμές για την ενέργεια της Πυροσβεστικής στην οποία φέρεται να επιρρίπτει ευθύνες. Ειδικότερα, υποστήριξε πως πρέπει να κάνει εισήγηση η Πυροσβεστική στον αρμόδιο δήμαρχο και όσον αφορά την εκκένωση πρέπει να αποφασίσει η ίδια η Πυροσβεστική Υπηρεσία γιατί πλέον φτάνουμε στη διάσωση, την οποία κάνει εκείνη.

Την ίδια στιγμή επισήμανε πως ο δήμος και η περιφέρεια επεμβαίνουν μόνο όταν δεν υπάρχει φωτιά στον συγκεκριμένο χώρο, αλλιώς δεν μπορούν να επέμβουν βάσει νόμου.

Τέλος κατά την κατάθεσή της υπογράμμισε πως στις 18:10 το Πυροσβεστικό Σώμα ανέφερε προφορικά πως θα πρέπει να απομακρυνθούν οι πολίτες από τον Νέο Βουτζά, ωστόσο εκείνη τη στιγμή ήταν αδύνατο καθώς η πυρκαγιά ήταν σε εξέλιξη.

Να σημειωθεί πως, όπως έγινε γνωστό ο Δήμαρχος Ραφήνας, κ. Μπουρνούς έκανε καταγγελία για πλαστά έγγραφα. Μιλώντας στον ΑΝΤ1 ο κ. Μπουρνούς υποστήριξε ότι κατά την κατάθεση που έδωσε τη Δευτέρα στην ανακρίτρια του παρουσιάστηκαν πλαστά έγγραφα, τα οποία φέρουν την υπογραφή της Συμβούλου της Περιφέρειας Αττικής, Ιωάννας Τσούπρα. Απ’ τη μεριά της η κα Τσούπρα το αρνείται.

Κατατέθηκε η πρώτη μήνυση συγγενών θυμάτων της πυρκαγιάς

Κατατέθηκε το πρωί της Τετάρτης στην Εισαγγελία Πρωτοδικών η πρώτη μήνυση από συγγενείς θυμάτων της πυρκαγιάς.

Πιο συγκεκριμένα, κατατέθηκε η πρώτη μήνυση συγγενών θυμάτων της πυρκαγιάς, η οποία στρέφεται κατά του Γ.Γ. Πολιτικής Προστασίας, της Ρένας Δούρου, του Ηλία Ψινάκη κι άλλων αξιωματούχων. Πρόκειται για τη μήνυση συγγενών δύο θυμάτων της φονικής πυρκαγιάς.

Η μήνυση αναφέρει πως «για τη βιβλική συνολική αυτή καταστροφή, υπάρχουν τεράστιες ποινικές (και άλλες) ευθύνες των αρμοδιων και επιφορτισμένων κρατικών λειτουργών και οργάνων για τη διαχείριση και αντιμετώπιση παρόμοιων σοβαρών κρίσεων και έκτακτων φυσικών καταστροφών (πυρκαγιών, σεισμών, πλημμυρών κλπ) και για το λόγο αυτό σπεύδουμε να καταθέσουμε την παρούσα έγκλησή μας και να δηλώσουμε παράσταση πολιτικής αγωγής, ώστε να καταστούμε νομίμως και επισήμως διάδικοι για να ασκούμε τα νόμιμα δικαιώματα μας».

Διαβάστε αναλυτικά για τη μήνυση που κατατέθηκε:

Credits: Antonis Nicolopoulos/Eurokinissi via REUTERS